I denne forbindelse fastsættes det i de nye forordninger, at Kommissionen senest den 28. december 2021 vedtager en afgørelse om fastsættelse af datoen for, hvornår SIS idriftsættes i henhold til de nye forordninger. For at nå dette mål skal følgende betingelser være opfyldt:

2.1.Interesserede parter

Forskellige interesserede parter skal arbejde tæt sammen for at sikre en fuldstændig gennemførelse af de nye SIS-forordninger inden udgangen af 2021.

Kommissionen er ansvarlig for at overvåge gennemførelsesprocessen, sikre en korrekt og harmoniseret gennemførelse af de retlige bestemmelser og vedtage de nødvendige gennemførelsesretsakter og delegerede retsakter.

eu-LISA er ansvarlig for udviklingen af det centrale SIS og kommunikationsinfrastrukturen, herunder udarbejdelsen af tekniske specifikationer, test og ibrugtagning af det nye SIS inden for de fastsatte frister.

Medlemsstaterne er ansvarlige for at udvikle deres nationale systemer i overensstemmelse med udviklingen i det centrale SIS og for at afslutte alle de nødvendige retlige og proceduremæssige forberedelser til behandling af SIS-oplysninger og supplerende oplysninger i overensstemmelse med de nye SIS-forordninger.

Det Europæiske Agentur for Grænse- og Kystbevogtning, Europol og Eurojust er ansvarlige for at foretage alle de forberedelser, der er nødvendige for at give deres autoriserede brugere adgang til SIS-oplysninger i overensstemmelse med de nye SIS-forordninger.

2.2.Kommissionen

2.2.1.Koordinering af aktiviteter og inddragelse af interesserede parter

Kommissionen oprettede i januar 2019 et netværk af eksperter fra medlemsstaternes kompetente myndigheder og EU-agenturer med henblik på at koordinere aktiviteterne og bistå Kommissionen med flere opgaver:

·Inden for rammerne af ekspertgruppen om informationssystemer for grænser og sikkerhed er der oprettet en SIS-undergruppe og en SIRENE-undergruppe. SIS-undergruppens opgaver er at give Kommissionen ekspertrådgivning om de tekniske muligheder for at sikre korrekt gennemførelse af de nye bestemmelser og funktionaliteter i SIS og at udarbejde delegerede retsakter. SIRENE-undergruppen har til opgave at give Kommissionen ekspertrådgivning om de nødvendige ændringer i SIRENE-procedurerne.

·Der er nedsat et udvalg ("SIS-SIRENE (Politi)" og "SIS-SIRENE (Grænser)") til at bistå Kommissionen med forberedelsen af de nødvendige gennemførelsesretsakter. Udvalget er det vigtigste beslutningsorgan til at godkende henstillinger fra eksperter i SIS- og SIRENE-undergrupperne eller afgivet på tekniske møder under ledelse af eu-LISA.

Kommissionen deltager aktivt i aktiviteter og tekniske møder under ledelse af eu-LISA og sikrer koordinering af forskellige interesserede parters aktiviteter gennem regelmæssige møder i SIS-SIRENE-udvalget.

2.2.2.Definition af krav til den tekniske udvikling

Som et første skridt fokuserede Kommissionen og medlemsstaternes eksperter på at udarbejde krav til den tekniske udvikling inden for det centrale SIS i overensstemmelse med de nye forordninger.

Det vigtigste arbejde med at definere kravene til den ikke-biometriske del af SIS blev afsluttet i april 2019. Efter SIS-SIRENE-udvalgets godkendelse blev de aftalte punkter enten sendt til eu-LISA til yderligere tekniske drøftelser med medlemsstaterne og derefter enten medtaget i de tekniske specifikationer eller indarbejdet i udkastet til nye gennemførelsesretsakter.

De nye SIS-forordninger kræver også en betydelig udvikling af de biometriske funktioner i SIS. Kommissionens Fælles Forskningscenter har udført tre undersøgelser af gennemførelsen af de nye biometriske funktioner i SIS, om identifikation ved hjælp af finger- og håndfladeaftryk, om identifikation ved hjælp af ansigtsgenkendelse og om dna-profiler. Undersøgelserne, der blev afsluttet i juni 2019, konkluderede, at det er muligt at bruge disse teknologier i SIS, og indeholdt nogle anbefalinger derom. Det Fælles Forskningscenter støtter også løbende Kommissionen og eu-LISA under tekniske drøftelser med medlemsstaterne.

2.2.3.Udarbejdelse af tekniske gennemførelsesforanstaltninger

Kommissionen er begyndt at udarbejde udkast til gennemførelsesforanstaltninger, der primært fokuserer på tekniske regler for indlæsning og behandling af alfanumeriske oplysninger i SIS. Ved udgangen af rapporteringsperioden er der opnået bred enighed mellem medlemsstaterne og Kommissionen om indholdet i disse gennemførelsesforanstaltninger. Kommissionen agter at indlede vedtagelsesproceduren i 2020. Kommissionen har til hensigt at ajourføre den eksisterende gennemførelsesretsakt om kvaliteten af fingeraftryksdata i løbet af 2020 på grundlag af Det Fælles Forskningscenters anbefalinger og resultatet af de tekniske drøftelser på dette område, som ledes af eu-LISA.

2.2.4.Udarbejdelse af ajourføringen af SIRENE-håndbogen

SIRENE-håndbogen er en gennemførelsesretsakt, der fastsætter procedurerne for udveksling af supplerende oplysninger i forbindelse med SIS-indberetninger. På grund af de forskellige milepæle for gennemførelsen, der er fastsat i de nye forordninger, skal ajourføringen af SIRENE-håndbogen gennemføres i to faser: